JMART-U ควงแขนบวก อานิสงส์ผนึกกลุ่ม “บีทีเอส” ลุ้นดีมานด์ JFIN Coin
JMART-U กอดคอบวก รับปัจจัยบวกหลังผนึกกลุ่ม BTS ลุ้นดีมานด์ JFIN Coin เนื่องจากจะมีการนำมาใช้ในกลุ่ม “บีทีเอส” และช่องทางการขายสินค้าร่วมกันโบรกฯชู JMART เด่น แนะ “เก็งกำไร” ราคาเป้าหมาย 50 บ.
31 ส.ค. 2564

ผู้สื่อข่าวรายงานว่าวันนี้ (31 ส.ค.2564) ราคาหุ้น บริษัท ยู ซิตี้ จำกัด (มหาชน) หรือ U ณ เวลา 11.45 น. อยู่ที่ระดับ 1.09 บาท เพิ่มขึ้น 0.07 บาท หรือ 6.86% โดยทำจุดสูงสุดที่ 1.12 บาท และทำจุดต่ำสุดที่ 1.03 บาท ด้วยมูลค่าการซื้อขาย 390.60 ล้านบาท
ขณะเดียวกันราคาหุ้น บริษัท เจ มาร์ท จำกัด (มหาชน) หรือ JMART ณ เวลา 11.45 น. อยู่ที่ระดับ 38.25 บาท เพิ่มขึ้น 1.00 บาท หรือ 2.68% โดยทำจุดสูงสุดที่ 38.50 บาท และทำจุดต่ำสุดที่ 37.25 บาท ด้วยมูลค่าการซื้อขาย 574.33 ล้านบาท
โดย บล.เคจีไอ (ประเทศไทย) ระบุแนะ “เก็งกำไร” JMART เป้าพื้นฐาน 50 บาท ประเมิน Synergy benefit ที่คาดจะเกิดขึ้นหลังการมีกลุ่ม BTS เป็นพันธมิตร นอกเหนือจากเรื่องการลด DE ratio และต้นทุนทางการเงินที่จะลดลง อาทิ Demand ที่จะเกิดขึ้นในเหรียญ JFIN Coin เนื่องจากจะมีการนำมาใช้ในกลุ่ม BTS และช่องทางการขายสินค้าร่วมกัน ทั้งผ่านช่องทางแบบดั้งเดิมของกลุ่ม JMART และช่องทางออนไลน์ รวมถึงสื่อโฆษณา (VGI) และการขนส่งสินค้า (KEX) ที่สามารถใช้ร่วมกัน เป็นต้น
พร้อมประเมินแนวรับ 36.50 บาท ส่วนแนวต้าน 38.50 – 40 บาท หากผ่านกรอบแนวต้านนี้ไปได้ประเมินมีโอกาสทดสอบแนวต้านถัดไป 45 บาท (Stop loss 34 บาท)
 
 